এক জন সপ্তাহান্তটা পপ কনসার্টে বেয়ন্সে আর কেটি পেরির সঙ্গে কাটিয়ে হাল্কা রাখছেন নিজেকে। সেই ফাঁকেই প্রচার। আর অন্য জন ঝ়ড়ের বেগে কখনও আইওয়া, মিনেসোটা, মিশিগান, কখনও পেনসিলভ্যানিয়া, ভার্জিনিয়া, ফ্লোরিডা, নর্থ ক্যারোলাইনা এবং নিউ হ্যাম্পশায়ার চষে ফেলছেন। সেই সঙ্গে প্রথম জনের সেলেব-প্রীতিকেও বিঁধতেও ছাড়েননি। প্রথম জন এগিয়ে রয়েছেন বলে কিছুটা স্বস্তি থাকলেও ‘স্যুইং স্টেট’ নিয়ে তাঁর উদ্বেগটা রয়েই গিয়েছে। তাই রিপাবলিকান প্রার্থী ডোনাল্ড ট্রাম্পের মতো ডেমোক্র্যাট প্রার্থী হিলারি ক্লিন্টনও শেষবেলায় জল মাপতে পিছপা নন। ট্রাম্পের মতোই তাঁকেও দেখা গিয়েছে বেশ কিছু সভায়। সোমবার রাত পর্যন্ত তাঁদের প্রচার চলবে। নর্থ ক্যারোলাইনার রেলে-তে হিলারির শেষ সভা মাঝ রাত্তিরে। তার আগে ফিলাডেলফিয়ায় আরও বড় একটি সভায় যোগ দেওয়ার কথা প্রাক্তন বিদেশসচিব এবং প্রবীণ ডেমোক্র্যাট প্রার্থী হিলারি ক্লিন্টনের। সেখানে হিলারি আর বিলের পাশাপাশি থাকবেন প্রেসিডেন্ট বারাক ওবামা এবং ফার্স্ট লেডি মিশেলও। ডেমোক্র্যাটদের শক্ত ঘাঁটি মিনেসোটায় দাঁড়িয়ে আত্মবিশ্বাসী ট্রাম্প আবার বলেছেন, ‘‘এ সব জায়গাতেও আমরা হয় এগিয়ে আছি, নয়তো টক্কর সমানে সমানে! কলোরাডোতেও এক অবস্থা। আমরা এখন সর্বত্রই ভাল অবস্থায়।’’ অরল্যান্ডোয় এ দিন বাবার জন্য মন্দিরে গিয়ে পুজো দিয়েছেন ট্রাম্প-পুত্র এরিক। ভারতীয় বংশোদ্ভূত মার্কিন নাগরিকদের কাছে টানতেই এরিকের এই পদক্ষেপ বলে মনে করা হচ্ছে। মন্দিরে এরিক প্রথমে স্যুট পরে এলেও পরে শেরওয়ানি পরে আরতি দেখেন। কথা বলেন অনেকের সঙ্গে। তবে শেষ বেলায় এসেও ফের গোলমাল ট্রাম্পের সভায়। নেভাডার রেনোর সভায় আজ আতঙ্ক ছড়ায়। সিক্রেট সার্ভিসের এক মুখপাত্র জানিয়েছেন, ‘অজ্ঞাতপরিচয়’ এক ব্যক্তি হঠাৎ সভার মধ্যে ‘বন্দুক’ বলে চেঁচিয়ে ওঠেন। মঞ্চের সামনে থেকে ‘বন্দুক’ শব্দটি শোনা যায় বলে দাবি প্রত্যক্ষদর্শীদের। মঞ্চে দাঁড়িয়ে ট্রাম্প তখন বক্তব্য রাখছিলেন। তড়িঘড়ি সিক্রেট সার্ভিসের প্রতিনিধিরা তাঁকে সরিয়ে নেন। তবে ঘটনাস্থল থেকে কোনও অস্ত্র পাওয়া যায়নি। পরে জানানো হয়, সন্দেহভাজন ওই ব্যক্তির নাম অস্টিন ক্রাইটস। তাঁকে সঙ্গে সঙ্গে আটক করা হয়। তদন্তকারী অফিসাররা জানান, ওই ব্যক্তির বিরুদ্ধে কোনও অভিযোগ দায়ের করা হয়নি। তবে অস্টিনের হাতে ‘ট্রাম্প-বিরোধী রিপাবলিকান’ লেখা পোস্টার ছিল। তাঁকে পুলিশ ছেড়ে দেওয়ার পরে তিনি বলেন, ওই পোস্টার হাতে তুলে ধরার পরেই যত গোলমালের সূত্রপাত। অস্টিনের বক্তব্য, সভায় সেই মুহূর্তে ট্রাম্পের বক্তৃতা চলছিল। অস্টিনের পোস্টার দেখে আশপাশের কিছু লোক তাঁকে ঘিরে ধরেন। শুরু হয় লাথি আর মারধর। এই গন্ডগোলের মধ্যেই কেউ একটা ‘বন্দুক’ বলে চেঁচিয়ে ওঠে। কী ঘটেছে, ট্রাম্প তখনও বুঝে উঠতে পারেননি। মঞ্চের জোরালো আলো থেকে চোখে হাত দিয়ে আড়াল করে দেখার চেষ্টা করেন, কী হচ্ছে। তখনই সিক্রেট সার্ভিসের লোকজন তাঁকে টেনে নিয়ে মঞ্চ থেকে সরিয়ে দেন। রিপাবলিকান প্রার্থীর মিছিলে এ ধরনের ঘটনা অবশ্য এই প্রথম নয়। এর আগেও ট্রাম্পের বিরুদ্ধে স্লোগান দিয়ে পুলিশের বিরাগভাজন হয়েছেন অনেকে। ট্রাম্প শিবিরের তরফে অবশ্য অভিযোগ উঠেছে, হিলারির সমর্থকরাই উদ্দেশ্যপ্রণোদিত ভাবে সভায় গোল পাকাচ্ছেন। এ দিন নেভাডার ওই সভায় অবশ্য গোলমালের কিছু ক্ষণ পরেই মঞ্চে ফিরে আসতে দেখা যায় নিউ ইয়র্কের ধনকুবের প্রার্থীকে। তখন তিনি বলেন, ‘‘কেউ বলছে না, আমাদের লড়াইটা খুব সহজ। কিন্তু এ ভাবে আমাদের থামানো যাবে না। সিক্রেট সার্ভিসকে ধন্যবাদ। ওঁরা অসাধারণ কাজ করেছেন।’’